แตะชำระเงิน
โดย...เม้าท์ คลองเตย
12 มี.ค. 2558

โดย...เม้าท์ คลองเตย
ในขณะที่ไทยกำลังเร่งให้ธนาคารพาณิชย์ทั้งหลาย เปลี่ยนบัตรเอทีเอ็มทั่วประเทศให้ใช้ระบบชิปการ์ด เพื่อแก้ไขปัญหาการมิจฉาชีพสกิมมิ่งข้อมูลบนแถบแม่เหล็กไปใช้ประกอบอาชญากรรมทางเศรษฐกิจ ซึ่งธนาคารทุกแห่งต้องไปติดตั้งเครื่องอ่านชิปในตู้เอทีเอ็มให้เสร็จภายในวันที่ 1 ม.ค. 2559
ในต่างประเทศได้พัฒนาเทคโนโลยีไปไกลเกินกว่านั้นแล้ว โดยเมื่อเร็วๆ นี้ วีซ่าอินเตอร์เนชั่นแนลได้ประกาศความร่วมมือกับสถาบันทางการเงินชั้นนำทั่วโลก สำหรับบริการชำระเงินผ่านโทรศัพท์มือถือ กลุ่มธนาคาร BBVA และ Cuscal คือสถาบันในลำดับต้นๆ ที่เปิดให้บริการแอพพลิเคชั่นการชำระเงินผ่านโทรศัพท์มือถือ สำหรับระบบแอนดรอยด์นอกจากนั้นธนาคาร Banco do Brazil (BB), PNC Bank, N.A., US Bank และ Wells Fargo มีแนวโน้มที่จะเปิดให้บริการเช่นนี้ในอนาคตอันใกล้
การใช้บริการชำระเงินผ่านโทรศัพท์มือถือนี้ ผู้บริโภคเพียงแค่ดาวน์โหลดแอพพลิเคชั่นของสถาบันทางการเงินเหล่านั้นจาก Google Play เมื่อดำเนินการตามขั้นตอนการลงทะเบียนแบบครั้งเดียวแล้วลูกค้าของบรรดาสถาบันทางการเงินที่เข้าร่วมจะสามารถชำระเงินในร้านค้าได้ด้วยบัญชีวีซ่า โดยนำโทรศัพท์ในระบบแอนดรอยด์แตะเหนือเครื่องอ่าน ความสามารถเหล่านี้คือส่วนสำคัญของแพลตฟอร์มในระบบ Visa Digital Solution ที่จะอำนวยความสะดวกให้แก่การชำระเงินและมอบความปลอดภัย สำหรับเครื่องมือและอุปกรณ์สวมใส่ที่เชื่อมต่อผ่านระบบอินเทอร์เน็ต
วีซ่า กำหนดว่า ในปี 2015 คือปีแห่งระบบการชำระเงินผ่านโทรศัทพ์มือถือที่รวดเร็วและปลอดภัย โดยมีพื้นฐานจากการขยายตัวของเทคโนโลยีวีซ่าทั่วโลก ด้วยแพลตฟอร์ม Digital Solutions จากวีซ่าได้เข้าถึงตลาดได้ในวงกว้างผ่านการใช้งานบนเครื่องมือที่หลากหลายและสร้างปัจจัยต่างๆ ได้แก่ ประสบการณ์การค้าขายที่ปลอดภัย รวดเร็วและน่าพึงพอใจ
แพลตฟอร์ม Visa Digital Solutions คือเทคโนโลยีชิ้นใหม่ที่ทำให้บรรดาสถาบันทางการเงิน พ่อค้าและนักพัฒนาสามารถนำแอพพลิเคชั่นการชำระเงินผ่านโทรศัพท์มือถือมาใช้งานบนอุปกรณ์แอนดรอยด์ ซึ่งเป็นเทคโนโลยีใหม่ที่เพิ่มความสะดวกรวดเร็วในการใช้ชำระเงินมากขึ้น และจะได้รับความนิยมมาใช้ทดแทนระบบการชำระเงินด้วยบัตรพลาสติกในรูปแบบอื่นๆ